
Resum

La transformació digital ha canviat profundament l’educació, fent imprescindible que el professorat desenvolupi Competència Digital Docent (CDD) per mediar l’aprenentatge de manera crítica, ètica i pedagògica. L’agència digital docent és un factor clau per integrar les eines tecnològiques pedagògicament i afavorir l’aprenentatge de l’alumnat. L’objectiu d’aquesta recerca va ser analitzar com s’integra la CDD en el pla d’estudis del Bàtxelor en Ciències de l’Educació de la Universitat d’Andorra, contrastant la informació de les guies docents amb la pràctica real mitjançant un grup focal de quatre docents. L’estudi es va dur a terme des d’un enfocament qualitatiu i descriptiu, utilitzant anàlisi de contingut de les guies i la triangulació de dades. Els resultats mostren una discrepància entre la informació formal de les guies i la pràctica docent real: el professorat evidencia un major compromís professional, ús creatiu de continguts digitals, metodologies actives, avaluació tecnològica i atenció a la inclusió i personalització de l’aprenentatge, reflectint un alt grau d’agència digital docent. Les guies presenten informació parcial i, en alguns casos, infrarrepresentada. Es conclou que, tot i que la CDD s’aplica de manera efectiva en la pràctica, les guies necessiten actualització per reflectir més fidelment aquesta realitat.

Abstract

Digital transformation has profoundly changed education, making it essential for teachers to develop Digital Teaching Competencies (DTC) to mediate learning in a critical, ethical, and pedagogical manner. Digital teaching agency is a key factor in pedagogically integrating technological tools and supporting student learning. The aim of this research was to analyze how digital teaching competence is integrated into the curriculum of the Bachelor’s Degree in Education at the University of Andorra, contrasting information from course guides with actual teaching practices through a focus group of four teachers. The study was conducted using a qualitative and descriptive approach, employing content analysis of the guides and data triangulation. The results show a discrepancy between the formal information in the guides and the actual teaching practice: teachers demonstrate greater professional commitment, creative use of digital content, active methodologies, technological assessment, and attention to inclusion and personalized learning, reflecting a high level of digital teaching agency. The guides present partial information and, in some cases, underrepresent key aspects. It is concluded that, although digital teaching competence is effectively applied in practice, the guides need to be updated to accurately reflect this reality.

1. Introducció

En l’actual context social, la transformació digital ha impulsat una profunda reflexió sobre les competències necessàries per desenvolupar-se en la societat contemporània. En les darreres dècades, hem viscut un autèntic canvi de paradigma en l’accés a la informació i al coneixement. Les tecnologies digitals (TD) han penetrat en tots els àmbits de la nostra vida, modificant la manera com treballem i aprenem, com gaudim de l’oci i ens relacionem, així com la forma d’accedir a la informació.

L’ús quotidià de la tecnologia també ha arribat als xiquets i xiquetes, i és freqüent que utilitzen, des de ben joves, tauletes o mòbils bé propis o bé d’algun membre de la família. En el cas dels adolescents, l’auge de xarxes socials, d’aplicacions de missatgeria instantània i de plataformes de continguts o de jocs ha afavorit que el seu ús siga habitual com a via per compartir i comunicar-se (Esteve i Escribano, 2019).

La competència digital (CD) per tant, s’ha consolidat com un pilar fonamental en la formació de les persones i en aquest sentit, les polítiques europees i nacionals han promogut la seua incorporació en el currículum i en la formació docent. La Comissió Europea (2007), dins del marc de competències clau per a l'aprenentatge permanent, l’ha definida com l’ús crític, creatiu i responsable de la tecnologia com a part essencial de la ciutadania digital, reconeixent-la com essencial per a la vida personal, la ciutadania activa i l'èxit laboral, establint un marc competencial en cinc àrees principals: informació, comunicació, creació de continguts, seguretat i resolució de problemes. Es tracta del marc DigComp, que en l’actualitat va per la seua versió 3.0 (Cosgrove i Cachia, 2025).

Aquesta necessitat d’una competència digital sòlida per part de tota la ciutadania posa de manifest un repte especialment rellevant en l’àmbit educatiu. Si es vol preparar l’alumnat per desenvolupar-se amb autonomia i sentit crític en entorns digitals cada vegada més complexos, resulta imprescindible que el professorat disposi també d’una competència digital adequada. Aquesta competència li permetrà exercir la seua pròpia agència digital docent (ADD) en l’aula, entesa com la capacitat del docent per prendre iniciatives autònomes i transformar les seues pràctiques pedagògiques mitjançant la selecció i l’ús d'eines digitals pertinents (Pérez-Garcías et al., 2024).

1.1. La competència digital docent

La Competència Digital Docent (CDD) s’ha convertit en una competència clau per al desenvolupament professional del professorat i per a la qualitat de l’ensenyament universitari. Aquesta competència es defineix com la capacitat del docent per utilitzar les tecnologies digitals de manera crítica, ètica i pedagògica en els processos d’ensenyament i aprenentatge, contribuint així a una educació més innovadora, inclusiva i sostenible (Cabero-Almenara et al., 2021; Esteve-Mon et al., 2020).

La CDD no pot reduir-se a l'alfabetització tecnològica, ja que suposa un nivell més profund de comprensió i d’aplicació conscient i responsable de la tecnologia (Falloon, 2020). Es tracta d’una competència dinàmica i evolutiva, que s’adapta als canvis tecnològics i socials i que requereix una educació digital integral centrada en valors, pensament crític i autonomia (Falloon, 2020). En aquest sentit, el docent ja no és únicament transmissor de coneixements, sinó mediador i facilitador de l'aprenentatge, capaç d’integrar les tecnologies d’una manera pedagògicament significativa (Gisbert et al., 2016; Viñoles-Cosentino et al., 2022).

Aquesta competència combina coneixements tècnics, pedagògics i ètics que permeten al professorat planificar, implementar i avaluar pràctiques educatives mitjançant la tecnologia. Aquesta visió integra la dimensió cognitiva, vinculada a la gestió de la informació i la creació de coneixement, amb la dimensió social, ètica i professional, vinculada a l’ús crític i responsable de les TIC (Cabezas et al., 2020; Sánchez-Caballé i Esteve-Mon, 2022). A més, el seu desenvolupament exigeix una formació contínua, contextualitzada i basada en la pràctica real, que combine el domini tècnic amb la reflexió pedagògica sobre la integració de les eines digitals en la docència (Cabezas et al., 2020; Esteve-Mon, et al., 2020; Llopis et al., 2021).

El Marc Europeu de Competència Digital Docent (DigCompEdu) representa l’eina de referència més completa per definir, desenvolupar i avaluar la competència digital del professorat en l’àmbit europeu (Caena i Redecker, 2019; Esteve-Mon et al., 2020; Viñoles-Cosentino et al., 2022). El DigCompEdu estructura la CDD en sis àrees: compromís professional, recursos digitals, ensenyament i aprenentatge, avaluació, empoderament de l'alumnat i desenvolupament de la competència digital de l’alumnat, i planteja un recorregut evolutiu d’adquisició que va des del nivell inicial fins a l’expert. A més, fomenta un procés d’aprenentatge professional basat en la reflexió, l'autoavaluació i la formació contínua, facilitant així la identificació de necessitats formatives i el disseny d’itineraris personalitzats (Caena i Redecker, 2019; Sánchez-Caballé i Esteve-Mon, 2022).

Aquest marc ha estat adoptat per múltiples institucions europees com a instrument per promoure la millora de la pràctica docent i per garantir la coherència entre les polítiques formatives i els objectius de l’aprenentatge permanent (Cabero-Almenara et al., 2021; Cabezas et al., 2020). En el context universitari, el DigCompEdu es considera un element fonamental per diagnosticar el nivell de CDD i orientar la planificació institucional de la formació, l’acompanyament i l’acreditació (Buils et al., 2024; Viñoles-Cosentino et al., 2022).

1.2. Implementació d’un Model Competencial a la Universitat d’Andorra

La Universitat d’Andorra (UdA) ha apostat per una transformació profunda del seu model educatiu, evolucionant cap a un sistema fonamentat en el desenvolupament i avaluació de competències. Aquest canvi, iniciat el curs 2018-2019, respon a la necessitat d’una formació més pràctica, orientada a les exigències del mercat laboral i a la inserció professional dels seus estudiants.

Aquest nou paradigma educatiu, impulsat pel Grup de Recerca Interdisciplinari en Educació (GRIE), ha volgut establir un model propi que es diferenciï de les universitats de l’entorn i que incorpori elements distintius de cada titulació. Per aconseguir-ho, el GRIE va dissenyar una guia metodològica que serveix de referència per als equips docents en la creació dels nous plans d’estudis.

La metodologia adoptada es basa en l’organització del contingut en Mòduls, estructurats entorn la resolució de “Reptes” complexos, interdisciplinaris i amb connexió directa al món professional. Cada Mòdul implica la participació activa de l’estudiant en tres entorns principals: Seminaris (per a l’adquisició de coneixements teòrics), Treball Guiat (integració dels coneixements i orientació a la resolució del repte amb el suport del professorat) i Treball Personal (per a la consolidació dels aprenentatges). Aquesta nova organització substitueix l’organització curricular clàssica universitària basada en assignatures. El professorat ha d’atorgar una qualificació al resultats d’aprenentatge que li ha estat assignat.

La definició del perfil competencial de cada titulació, seleccionant aquelles habilitats i coneixements més rellevants per a l’èxit professional, constitueix el punt de partida d’aquest nou model. A partir d’aquest perfil, es defineixen les competències i els Resultats d’Aprenentatge, amb diferents nivells de complexitat (Coneixement, Aplicació, Anàlisi), que serveixen de base per a la disseny dels plans d’estudis i la avaluació dels estudiants. La nota atorgada al resultat d’aprenentatge és l’única que es registra a l’expedient de l’estudiant, substituint la nota que abans el professorat proveïa des de la seva assignatura.

La implementació d’aquest model ha implicat una transformació en els rols dels agents educatius. El professorat assumeix un paper més facilitador i acompanyador, dissenyant situacions d’aprenentatge que fomenten la participació activa de l’estudiant i l’aplicació pràctica dels coneixements adquirits. L’avaluació es basa en l’evidència de l’aprenentatge, utilitzant indicadors clars i transparents que permeten valorar el nivell de competència de cada estudiant.

En resum, la Universitat d’Andorra ha apostat per un model educatiu innovador que busca formar professionals competents, capaços de respondre als reptes del món laboral actual i contribuir al desenvolupament de la societat. La implementació d’aquest model ha implicat una transformació en la metodologia, en els rols dels agents educatius i en la avaluació dels aprenentatges. El model de la Universitat d’Andorra ha estat reconegut com a exemple de bones pràctiques pel Consell d’Europa en la formació orientada al desenvolupament i avaluació de competències (Barrett et al., 2021)

Alvarez-Huari (2025) al seu estudi d’anàlisi d’investigacions entre 2019 i 2024 en castellà i anglès sobre l’estructura de la formació de la CDD evidencia la necessitat urgent de revisar i actualitzar els programes de formació docent per incloure un enfocament integral i avançat de les competències digitals. El model competencial de la Universitat d’Andorra impregna l’estructura formativa que s’ofereix al Bàtxelor en Ciències de l’Educació (BCE), de manera que l’estudiantat treballa la seua competència digital, juntament amb altres competències, integrant els coneixements dels seminaris amb el treball guiat i individual per a la resolució del repte proposat.

Sobre aquesta estructura formativa, adquireix una rellevància especial el desenvolupament de l’agència docent, i en particular de l’agència digital docent, com a element clau per a l’autonomia i la presa de decisions pedagògiques per part del professorat per a desenvolupar la seua tasca d’acompanyament a l’estudiantat en el seu aprenentatge.

1.3. L’agència digital docent en la formació de mestres

S’entén agència docent com la capacitat dels docents per actuar intencionadament sobre el currículum, prenent decisions professionals informades en interacció amb les condicions contextuals i les seues pròpies creences (Biesta, et al., 2015). Aquesta agència emergeix de la intersecció entre capacitat individual, relacions interpersonals i estructures institucionals.

En aquest context digitalitzat, l’agència digital docent (ADD) es defineix com la capacitat del professorat per actuar de manera intencionada, autònoma i reflexiva en entorns digitals, no només dominant eines, sinó integrant-les pedagògicament per fomentar l’aprenentatge de l’alumnat (Castañeda et al., 2018). Segons Pinto-Santos et al. (2020), l’ADD permet al docent planificar, dissenyar, implementar i avaluar experiències d’aprenentatge digital, contribuint a què els futurs mestres percebin la seva pròpia competència digital com a significativa i transferible. Aquest plantejament s’alinea amb la noció de “professorat com a agent de canvi” de Priestley et al. (2012), per a qui l’agència implica prendre decisions actives i reflexionar sobre la pràctica, especialment en contextos de transformació educativa i tecnològica.

En aquest sentit, alguns estudis assenyalen la discrepància que pot existir entre els elements que desenvolupen les guies docents dels plans d’estudis i el treball real a l’aula, i evidencien que la manera com el o la docent actuen sobre el currículum determina una bretxa entre la planificació i la pràctica més o menys ampla (Prendes-Espinosa i García de Carvalho, 2022); és a dir, l’agència docent per portar els continguts de la guia docent a la pràctica és un element decisiu en el treball per competències (Tran i O’Connor, 2023).

El compromís del docent, expressat en el disseny d’activitats pedagògiques coherents, que aborden totes les àrees de la CDD del seu estudiantat actua com a catalitzador del desenvolupament competencial de l’alumnat. Pinto-Santos et al. (2020) assenyalen que, en escenaris on l’ADD s’exerceix de manera efectiva, l’estudiantat de magisteri experimenta una major autopercepció de la seva CD, consolidant hàbits d’aprenentatge autònoms i sostinguts en el temps. Per tant, enfortir l’ADD no només facilita la transmissió de la CDD, sinó que constitueix una estratègia essencial per formar futurs mestres capaços d’integrar de manera crítica, ètica i creativa la tecnologia en la seva pràctica educativa.

Des d’aquest marc, per tant, s’interpreta que les decisions que prenen els docents en el disseny d’activitats, la selecció d’eines i la manera d’avaluar constitueixen indicadors clau de la seva ADD, i poden explicar diferències en la percepció de la CD que manifesta l’estudiantat (Tondeur et al., 2017).

L’objectiu principal d’aquesta recerca és analitzar el tractament de la CDD del pla d’estudis del Bàtxelor de Ciències de l’Educació de la Universitat d’Andorra, a partir de la informació obtinguda mitjançant un grup focal de docents que treballen aquesta competència bé en els seus seminaris o bé en el treball guiat, i contrastar aquesta informació amb els resultats previs derivats de l’anàlisi de les guies docents del pla d’estudis.

2. Metodologia

El procés de recerca s’ha desenvolupat des d’una perspectiva qualitativa i descriptiva, i ha tingut lloc en dos fases. En la primera fase es va realitzar l’anàlisi de contingut de les guies docents dels mòduls que treballen la competència digital docent, codificades per a l’estudi com M1, M2, M4 i M7, dins del pla d’estudis del Bàtxelor de Ciències de l’Educació de la Universitat d’Andorra per al curs 2023-2024 (Llopis i Larraz, 2024). En aquest article es presenta la segona fase, centrada en la triangulació de dades mitjançant un grup focal, d’un hora de durada, amb els quatre docents responsables -dos homes i dos dones- d’aquests seminaris o del treball guiat, la qual cosa ha permès contrastar i enriquir la informació obtinguda de les guies. Per a la recollida d'aquestes dades, es va sol·licitar el consentiment informat de les persones participants, a les quals se’ls va explicar oralment el tractament de les dades, i la seua finalitat, vinculada exclusivament a objectius d'investigació, la qual cosa va quedar registrada en la gravació de la sessió.

La codificació de les dades s’ha dut a terme de manera deductiva, prenent com a base el Marc Europeu de Competència Digital Docent DigCompEdu (Punie i Redecker, 2017), utilitzant les àrees i subàrees com a categories preestablertes per a l’anàlisi.

2.1. Procediment

El procediment metodològic d’aquesta segona fase va començar amb el registre i anàlisi de l’entrevista amb el grup focal. Aquest grup va estar format pels quatre professors responsables de les guies docents. Els quatre professors porten més de 6 anys impartint docència a la Universitat. Dos d’ells són doctors i tres desenvolupen la seva recerca en l'àmbit de les TD.

La informació es va registrar en format àudio, amb l’eina de gravació del dispositiu mòbil, es va transcriure a mà i es va analitzar mitjançant el programa d’anàlisi qualitatiu Atlas.ti en la seua versió 24. Aquest software va permetre organitzar i codificar la informació de manera sistemàtica, facilitant la identificació i l’agrupació de continguts relacionats amb la competència digital docent baix el marc DigCompEdu (taula 1) així com comparar les dades recollides del grup focal amb les dades de l’anàlisi previ de les guies docents.


Taula 1. Codis utilitzats en el procés d’anàlisi de dades




	Àrea DigCompEdu

	Subàrea

	Codi






	1. Compromís professional

	1.1 Comunicació Organitzativa

	CO




	1.2 Col.laboració Professional

	CP




	1.3 Pràctica reflexiva

	PR




	1.4 Desenvolupament professional continu mitjançant mitjans digitals

	DP




	2. Continguts digitals

	2.1 Selecció de recursos digitals

	SR




	2.2 Creació i modificació

	CM




	2.3 Protecció, gestió i intercanvi

	PGI




	3. Ensenyament- Aprenentatge

	3.1 Ensenyament

	E




	3.2 Orientació i recolçament en l’aprenentatge

	OR




	3.3 Aprenentatge col.laboratiu

	AC




	3.4 Aprenentatge autoregulat

	AA




	4. Avaluació i Retorn

	4.1 Estratègies d’avaluació

	EA




	4.2 Analítiques d’aprenentatge

	AdA




	4.3 Retorn, programació i presa de decisions

	RPP




	5. Empoderament de l’estudiantat

	5.1 Accesibilitat i inclusió

	AI




	5.2 Personalitazació de l’aprenentatge

	PA




	5.3 Compromís actiu de l’estudiantat amb el propi aprenentatge

	CA




	6. Desenvolupament de la competència digital de l’estudiantat.

	6.1 Informació i alfabetització mediàtica

	IA




	6.2 Comunicació

	C




	6.3 Creació de contingut

	CC




	6.4 Ús responsable

	UR




	6.5 Resolució de problemes

	RP








3. Resultats

A continuació es presenten els resultats obtinguts de l’anàlisi de les respostes aportades pel grup focal, organitzats segons l’estructura del marc DigCompEdu i comparats amb els resultats derivats de l’anàlisi de les guies docents. Els resultats es mostren de manera narrativa i descriptiva, tot integrant-hi un enfocament quantitatiu i quantitatiu, amb un conjunt d’extractes com a exemples il·lustratius (Gibbs i Colston, 2012).

3.1. Compromís professional

En l’anàlisi de les guies docents, només es fa una menció a la pràctica reflexiva (PR), sense aparèixer cap menció de les altres subàrees en aquest apartat. En canvi, el grup focal permet identificar el treball amb l’alumnat de totes les sub-àrees: la comunicació organitzativa (5 cites), la col·laboració professional (5 cites), la pràctica reflexiva (4 cites) i el desenvolupament professional continu amb mitjans digitals (1 cita). Com a exemple de les àrees mencionades:

Es creen grups de WhatsApp perquè així és més fàcil per a ells poder-se comunicar, per exemple, tenen el grup de WhatsApp de tota la classe, però ara per al mòdul 3 i 4 que han de fer un conte en grup, es creen subgrups perquè així és més fàcil per a ells poder-se comunicar. [Participant 2, CO]
Per exemple jo en l’M4 he recollit de l’M1 el portafolis i els faig donar l'enllaç als docents implicats perquè puguin veure també la feina dels alumnes. Per tant cada grup treballa col·laborativament el seu portafolis i cada mestre pot entrar, mirar, avaluar o afegir. [Participant 3, CP]
I en l’M7, els de segon, m'han de produir coses amb IA i fer un anàlisi crític sobre el que pensen que els ha dit la IA. Per a mi això seria el primer punt de la pràctica reflexiva. [Participant 3, PR]
Jo treballo la creació amb Google Sites d’un porfoli digital, on hi ha una funció de recopilació de treballs acadèmics propis però una altra [funció] també en la qual a nivell laboral, [els alumnes] seleccionen aquells treballs seus que volen que siguin visibles. [Participant 1, DP]

El professorat integra les eines digitals no sols per comunicar-se amb l’alumnat sinó també per fomentar la col·laboració entre docents i enriquir la reflexió pedagògica. Aquestes dades indiquen diferències amb allò que formalitzen les guies i la pràctica real, on el compromís professional és més actiu i divers.

3.2. Continguts digitals

Aquesta àrea apareix a totes les guies docents, amb una presència destacada de la subàrea de selecció de recursos digitals (4 mencions), seguida de la creació i modificació (2 mencions), i de la protecció, gestió i intercanvi (1 menció). En canvi, al grup focal es detecta un patró diferent: la selecció de recursos només es menciona 1 vegada, mentre que la creació i modificació de recursos digitals adquireix més rellevància, amb 3 mencions. La protecció, gestió i intercanvi també incrementa la seva presència, amb 2 mencions. A mode il·lustratiu:

En el cas d'edició d'àudios, si tens uns mínims coneixements d'edició de pistes, pots utilitzar una sèrie d'eines, si no, has d'alfabetitzar-te abans de la classe. [Participant 4, SR]
Normalment dediquem algunes sessions a l'edició en línia, amb el programa Soundtrap. En funció del perfil d'alumnes dediquem més o no. [Participant 4, CM]
Amb la creació d'un conte digital, depèn del conte que trien i de com el creen, treballem molt la part de protecció intel·lectual, i més si s'ha de canviar aquest conte. [Participant 2, GPI]

En la pràctica, el professorat prioritza activitats productives i creatives més que la simple selecció de recursos reforçant la idea d’una pràctica docent més dinàmica i alineada amb metodologies actives que el que reflecteixen les guies.

3.3. Ensenyament-Aprenentatge amb tecnologia

Pel que fa a la subàrea d’ensenyament-aprenentatge, les guies docents mostren una presència limitada: la subàrea d’ensenyament apareix només 1 vegada, mentre que l’aprenentatge autoregulat rep 3 mencions, i la resta d’àrees no esmenten cap aspecte rellevant. En canvi, els resultats del grup focal evidencien una activitat més extensa i diversa: la subàrea d’ensenyament esmentada 5 vegades, l’orientació i recolzament en l’aprenentatge 1 vegada, l’aprenentatge col·laboratiu 2 vegades, i l’aprenentatge autoregulat també rep 2 mencions. Com a exemples d’aquest resultat:

Per exemple havien de fer un vídeo per a demostrar que havien entès el tema de les emocions i els sons, i havien d'incloure'ls en un vídeo. [Participant 4, E]
Conèixer i buscar recursos educatius oberts. Els busquen i això els serveix com a reforç. Ells revisen repositoris amb recursos educatius oberts perquè vegin que hi ha coses que ja estan fetes i poden aprofitar. [Participant 1, OR]
L'aprenentatge col·laboratiu el posem en pràctica per exemple quan plantegem en què s'han de fixar per a seleccionar eines per a fer infografies. Llavors fan una taula compartida amb uns criteris de cerca i tots tenen accés. Revisen i comparteixen la informació: aquest servei és gratuït i aquest no, aquests comparteixen format, etc. [Participant 1, AC]
El que sí que seria regulació de l'aprenentatge és quan veuen alguna regla de gramàtica o d'ortografia que han de millorar. Tenen moltes webs interactives per a fer aquest aprenentatge de la llengua. [Participant 2, AA]

Es revela un ús molt més intensiu i diversificat de la tecnologia a la pràctica docent que allò indicat a les guies, on apareix menys enriquit que a les pràctiques d’ensenyament-aprenentatge amb tecnologia.

3.4. Avaluació i Retorn amb tecnologia

En aquesta àrea les guies docents no aportaren cap menció a les subàrees. En canvi, els resultats del grup focal mostren en la subàrea d’estratègies d’avaluació 3 cites, i en la de retorn, programació i presa de decisions 2 cites. La subàrea d’analítiques d’aprenentatge continua sense ser representada. Per exemple:

Jo (l'H5P) ho tinc estructurat perquè creen l'activitat i la configuren perquè aquesta activitat siga autocorrectiva, configuren la retroalimentació i els doni un missatge automàtic. [Participant 1, EA]
En aquest cas et diria que [reben retorn] mitjançant la plataforma del Campus, o els documents de Drive quan els donem alguna resposta a les tasques. [Participant 1, RPP]

Malgrat que l’avaluació amb tecnologia continua sent l’àrea competencial més desatesa, la pràctica docent evidencia una incorporació de la tecnologia en processos d’avaluació més ampla que en les guies.

3.5. Empoderament de l’estudiantat

En aquest cas, les guies docents mostren la presència d’1 element a la subàrea de personalització de l’aprenentatge i 1 altre al compromís actiu de l’estudiantat amb l’aprenentatge, mentre que no s’hi recullen elements relacionats amb l’accessibilitat i la inclusió. En canvi, els resultats del grup focal posen de relleu una atenció més marcada a l’accessibilitat i la inclusió (2 cites), i a la personalització de l’aprenentatge, (2 cites), mentre que no es comenten aspectes sobre el compromís actiu de l’estudiantat. Aquest són exemples representatius:

Se'ls obliga a fer les presentacions amb un format DUA accessible per a tothom. Per tant, la mateixa presentació ja és que el lector de pantalla faci la lectura. [Participant 4, AI]
En llengües, amb la IA és súper fàcil, perquè clar, com que el programa s'adapta al nivell de l'alumnat, i les seves dificultats, està personalitzat i adaptat al nivell de cadascun. Qui té més dificultats treballa sobre la base del nivell que té. Això és una facilitat a nivell d'inclusió. [Participant 3, PA]

Les pràctiques descrites indiquen una preocupació real del professorat per adaptar els continguts a les necessitats de l’alumnat, superant les estructures recollides a les guies.

3.6. Desenvolupament de la competència digital de l’estudiantat

En aquesta darrera àrea, les guies docents mostren una cobertura completa, amb totes les subàrees representades: informació i alfabetització mediàtica (2 cites), comunicació (2), creació de contingut (3), ús responsable (1) i resolució de problemes digitals (1). En canvi, al grup focal només es reconeixen quatre de les cinc subàrees: informació i alfabetització mediàtica (1 menció), creació de continguts digitals (1), ús responsable (3) i resolució de problemes (1), sense cap referència a la subàrea de comunicació. A tall d'exemple:

Penso que ho fem [l’alfabetització mediàtica] quan treballem el pensament crític. Per exemple, tens aquesta pàgina web, però qui l'escriu? Qui l'ha fet? (…) perquè quan estiguin amb els infants, també es facin aquestes preguntes. [Participant 2, IA]
En el meu cas el pòdcast era el pretext per a dominar una eina digital aplicada: quins sons triaran, com es gravaran, i que tingueren recursos per a la seva aplicació posterior. [Participant 4, CC]
Sobre l'ús ètic i responsable de la tecnologia [els preguntem]: si trobes un vídeo o un Power Point a internet, això és d’algú? Pots agafar-ho i presentar-ho com a teu? Doncs no, has de demanar permís i després citar-ho. [Participant 2, UR]
Nosaltres treballem el tema de les contrasenyes i del doble factor. Temes d'aquest tipus, però poca cosa. [Participant 1, RP]

En aquest cas, s’observa una tendència inversa a la resta d’àrees, és a dir, les guies són més exhaustives en la descripció de les subàrees que el treball de la pràctica real, que es centra en treballar les àrees que el o la docent consideren més prioritàries.

4. Conclusions i discussió

Aquest estudi avalua com s'integra la CDD en el marc del pla d'estudis del Bàtxelor de Ciències de l'Educació a la Universitat d'Andorra, un context educatiu on el coneixement s’estructura per competències, comparant les dades proporcionades per un grup de discussió amb professorat implicat que treballa la CDD en les seues matèries, amb el tractament d’aquesta competència en la documentació oficial de les guies docents.

Els resultats obtinguts mostren una desconnexió notable entre la informació que figura a guies i la pràctica real del professorat en relació amb la CDD suggerint que l’ADD es manifesta en les decisions prioritzades pel professorat segons necessitats contextuals i pedagògiques (Priestley et al., 2012; Castañeda et al., 2018). En general, en la informació recollida pels documents, la CDD està infrarrepresentada respecte a les pràctiques reials que es duen a terme a l’aula, especialment en les àrees de compromís professional, ensenyament-aprenentatge amb tecnologia i avaluació, amb una única excepció, l’àrea de desenvolupament de la competència digital de l’estudiantat on les guies mostren més informació respecte a la CDD de la que s’evidencia després amb el treball d’aula, suggerint que l’agència docent es pot orientar als aspectes més prioritaris segons la necessitat i la consideració del professorat (Priestley et al., 2012).

La pràctica docent analitzada, tanmateix, evidencia un alt grau d’agència, fet que permet al professorat adaptar el currículum digital, incorporar eines i estratègies i compensar les limitacions de la documentació formal. Aquesta agència es manifesta en quatre indicadors concrets com són a) l’ús de metodologies actives mediades per tecnologia (àrea 3 DigCompEdu), b) l’aprofitament d’eines de creació digital per a disseny intencionat (àrea 2), c) la promoció de la reflexió crítica sobre l'ús tecnològic (àrea 4) i d) l’establiment d’entorns més personalitzats i innovadors, que desenvolupen la CDD de l'estudiantat, tal com assenyalen Pinto-Santos et al. (2020) i Pérez-Garcías et al. (2024).

Un aspecte que mereix atenció és el tractament reduït de l'avaluació amb tecnologia, àrea competencial absent a les guies docents i lleugerament present a la pràctica real del professorat. Aquesta discrepància constitueix una manifestació d’ADD, on els docents inclouen avaluació formativa digital davant l'absència d’aquesta per escrit. En aquesta línia, Guillén-Gámez i Mayorga-Fernández (2021) evidenciaren deficiències en les pràctiques d'avaluació digital en l'educació superior, assenyalant que el professorat infrautilitza el potencial dels recursos tecnològics per a aquesta finalitat. Això identifica la necessitat d'un ensenyament reforçat amb una documentació explícita que sustenti les decisions pedagògiques en benefici de l'estudiantat.

Els resultats també suggereixen la necessitat d’una actualització i alineació de les guies docents amb les pràctiques digitals efectives i en base al marc DigCompEdu. Aquest fet permetrà una representació més fidel de la docència real i una major coherència entre planificació, implementació i desenvolupament de la CDD al pla d’estudis. Tal com indiquen Viñoles-Cosentino et al. (2022), la competència digital docent és un constructe dinàmic que exigeix una revisió constant dels plans de formació inicial docent per adaptar-se als contextos i demandes canviants.

Aquest estudi presenta diverses limitacions. Una d’elles és el context reduït d’anàlisi, centrat en una única universitat, fet que limita la capacitat de generalització dels resultats. Una altra limitació és la necessitat de dur a terme una nova triangulació de la informació que integri la percepció de l’alumnat sobre el desenvolupament de la seua pròpia CD, aspecte que no s’ha contemplat en aquesta fase de la recerca. En futures investigacions es pretén aprofundir en ambdues direccions: d’una banda, explorant i contrastant l’opinió de l’alumnat per conèixer fins a quin punt la seua experiència coincideix amb la visió del professorat; i, de l’altra, analitzant si les discrepàncies identificades es reprodueixen en altres universitats i fins a quin punt l’ADD contribueix de manera efectiva a l’aprenentatge i desenvolupament de la CD de l’estudiantat. En aquest sentit, resulten d’especial interès dues línies d’investigació: d’una banda, l’aprofundiment en l’ADD mitjançant l’anàlisi longitudinal de la seua influència en l’autopercepció de la CD dels futurs mestres; de l'altra, l'estudi de com les condicions institucionals actuen com a factor modulador de l’ADD en els diferents contextos universitaris.

